**PREHLÁSENIE PREDKLADATEĹA O ROZPOROCH**

 K návrhu zákona o chránených vodohospodárskych oblastiach a o zmene a doplnení niektorých zákonov ostali nedoriešené rozpory s **Republikovou úniou zamestnávateľov a Slovenskou poľnohospodárskou a potravinárskou komorou.**

1. **Zásadná pripomienka k čl. I., v časti § 3 odsek 5**
V § 3 ods. 5 sa slová „odseku 3 písm. a) treťom až šiestom bode“ nahrádzajú slovami „odseku 3 písm. a) treťom až piatom bode“. Odôvodnenie: Navrhujeme vyňať rekonštrukciu a modernizáciu stavieb veľkokapacitných fariem a stavieb sústredených menších fariem z § 3 ods. 5 návrhu zákona s ohľadom na návrh nového novelizačného bodu - § 3 ods. 6, v ktorom navrhujeme osobitný režim pre výstavbu, rozširovanie, rekonštrukciu a modernizáciu veľkokapacitných fariem a stavieb sústredených menších fariem v chránenej vodohospodárskej oblasti Žitný ostrov, a to za splnenia podmienok uvedených v navrhovanom ustanovení § 3 ods. 6.

**2. Zásadná pripomienka k čl. I., v časti §3 ods. 6 – doplnenie novelizačného bodu**
V § 3 sa dopĺňa nový odsek 6, ktorý znie nasledovne: „(6) V chránenej vodohospodárskej oblasti Žitný ostrov sa povoľuje a) stavať alebo rozširovať stavby uvedené v odseku 3 písm. a) šiestom bode, len ak sa dosiahne účinnejšia ochrana vôd a vodných pomerov oproti súčasnému stavu, odstráni sa pôvodný zdroj znečistenia a uplatnia sa pritom najlepšie dostupné techniky, ktoré zabezpečia vysoký stupeň ochrany povrchových vôd a podzemných vôd, b) rekonštruovať a modernizovať stavby uvedené v odseku 3 písm. a) šiestom bode, len ak sa dosiahne účinnejšia ochrana vôd a vodných pomerov oproti súčasnému stavu“. Odôvodnenie: Oblasť Žitného ostrova patrí medzi poľnohospodársky najvyužívanejšiu v rámci celého územia Slovenskej republiky, nakoľko má mimoriadne vyhovujúce prírodné a klimatické podmienky. Vzhľadom na charakter územia sa prevažná väčšina obyvateľstva venuje práve rastlinnej a živočíšnej výrobe, pričom komplexné obmedzenie výstavby a rozširovania nových veľkokapacitných fariem a stavieb sústredených menších fariem by výrazne ovplyvnilo už beztak oslabenú a klesajúcu poľnohospodársku produkciu v danej oblasti, a zároveň by malo negatívny vplyv na zamestnanosť obyvateľstva Žitného ostrova v poľnohospodárskom sektore. Podľa údajov Štatistického úradu SR sa objem slovenského poľnohospodárstva od roku 1990 neustále znižuje, pričom sa tento vývoj považuje za alarmujúci. Ako vyplýva z databázy Slovstat Štatistického úradu SR, najkritickejší je vývoj v oblasti živočíšnej výroby. Na konci roka 2016 bolo na Slovensku 446 112 kusov hovädzieho dobytka, čo v porovnaní s rokom 2012 predstavuje pokles o viac 24 900 kusov, t.j. o 5,3 %, pričom konkrétne v Nitrianskom kraji sa jedná o viac ako 11%-ný pokles oproti roku 2012. V prípade ošípaných klesol ich počet v celoslovenskom meradle o viac ako 45 621 kusov, čo predstavuje pokles približne o 7,2%. Máme za to, že navrhovaným znením odseku 6 by sa dosiahla jednak účinná a efektívna ochrana vôd a vodných pomerov v oblasti Žitného ostrova, a teda nijako neohrozuje prvotný cieľ návrhu zákona, pričom poľnohospodárskym subjektom by nebola bezpodmienečne odobratá možnosť podnikať v oblasti živočíšnej výroby vo forme výstavby nových, resp. rozširovaní existujúcich fariem.

**Stanovisko MŽP SR:**

Ustanovenia § 3 ods. 5 a 6 v návrhu zákona o chránených vodohospodárskych oblastiachsú prevzaté z  platnej legislatívy, v ktorých boli ustanovené tieto podmienky.

Návrhom zákona o chránených vodohospodárskych oblastiachje potrebné zachovať aspoň terajší režim ochrany vôd v chránených vodohospodárskych oblastiach a tam kde to bude potrebné, aj sprísnenie ochrany z dôvodu ochrany vôd pre zásobovanie obyvateľstva pitnou vodou.

Ministerstvo životného prostredia Slovenskej republiky do budúcnosti navrhlo spoluprácu s predkladateľmi pripomienok za účelom precizovania špecifikácie veľkokapacitných fariem a stavieb sústredených menších fariem, pri zohľadnení všetkých aspektov ochrany vôd.